Potch-ongeluk eis 5(Foto: Megan Swart/Maroela Media) Vyf mense is Dinsdagmiddag dood en agt beseer tydens ŉ ongeluk op die N12 tussen Potchefstroom en Fochville. Russel Meiring, woordvoerder van ER24, sê drie motors was in die ongeluk betrokke. Pasiënte het oral op die toneel gelê met paramedici se aankoms. “Twee mans, in twee afsonderlike motors, was in die wrakke vasgekeer. Twee ander mans het buite die motors gelê. Al vier mans het reeds aan hul beserings beswyk. Niks kon verder vir hulle gedoen word nie en hulle is dood verklaar.” Agt ander pasiënte is deur paramedici behandel. Een persoon was in ŉ kritieke toestand terwyl sewe geringe tot matige beserings opgedoen het. Die persoon, wat kritieke beserings opgedoen het, is na ŉ hospitaal geneem maar het aan sy beserings beswyk. Die ander pasiënte is na verskeie hospitale in Potchefstroom geneem vir verdere behandeling. Plaaslike owerhede is op die toneel en stel ondersoek in.